A BIZOTTSÁG 1990/2004/EK RENDELETE
(2004. november 19.)
Magyarország Európai Unióhoz való csatlakozása következtében a borágazatban alkalmazandó átmeneti intézkedések megállapításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási szerződésére,
tekintettel a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási okmányára és különösen annak 41. cikke első albekezdésére,
mivel:
(1)
A borpiac közös szervezéséről szóló, 1999. május 17-i 1493/1999/EK tanácsi rendelet (1) 27. cikkének (3) bekezdése előírja, hogy bármely olyan természetes vagy jogi személy vagy személyek csoportja, aki, illetve amely bort készített, köteles az ebből a borkészítésből származó összes mellékterméket lepárlásra leadni.
(2)
A piaci mechanizmusokra tekintettel a borpiac közös szervezéséről szóló 1493/1999/EK rendelet végrehajtása részletes szabályainak megállapításáról szóló, 2000. július 25-i 1623/2000/EK bizottsági rendelet (2) végrehajtási szabályokat ír elő az ilyen lepárlásra vonatkozóan, 49. cikke pedig az ezen kötelezettség alóli bizonyos mentességekről rendelkezik.
(3)
Magyarország elfogadta az ilyen lepárlás végrehajtásához szükséges intézkedéseket, azonban a melléktermékeket feldolgozó lepárlóüzemek kapacitása még nem elégséges. Ezenkívül a 2004/2005-ös évre bőséges termés várható. Ennélfogva szükséges engedélyezni Magyarország számára, hogy kizárhasson bizonyos termelői kategóriákat a borkészítésből származó melléktermékek lepárlását érintő kötelezettség alól.
(4)
Annak érdekében, hogy a Magyarországnak nyújtott mentességet az egész borászati év folyamán alkalmazni lehessen, szükséges, hogy ezen rendelet 2004. augusztus 1-jétől alkalmazásra kerüljön.
(5)
Az e rendeletben előírt intézkedések összhangban vannak a Borpiaci Irányítóbizottság véleményével,
ELFOGADTA EZT A RENDELETET:
1. cikk
Az 1623/2000/EK rendelet 49. cikke (4) bekezdésének a) pontjától eltérve Magyarország a 2004/2005-ös évre előírhatja, hogy azok a termelők, akik nem haladják meg a személyesen és saját birtokukon elért 500 hl termelési szintet, a melléktermékek lepárlásra történő leadása kötelezettségének eleget tehetnek ezen termékek felügyelet mellett történő kivonásával.
2. cikk
Ez a rendelet az Európai Unió Hivatalos Lapjában való kihirdetése napján lép hatályba.
Ezt a rendeletet 2004. augusztus 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. november 19-én.